b'\n_START_ARTICLE_\nSteinar S\xc3\xa6lid\n_START_SECTION_\nUtdannelse og karriere\n_START_PARAGRAPH_\nS\xc3\xa6lid fullf\xc3\xb8rte sin sivilingeni\xc3\xb8rutdannelse ved NTH i 1971. Tittelen p\xc3\xa5 diplomoppgaven var F\xc3\xb8lsomhetsanalyse av optimale systemer._NEWLINE_I 1973 begynte han  ved SINTEF, som leder for en gruppe innen reguleringsteknikk. Fra da og frem til disputasen i 1976 arbeidet han med \xc3\xa5 utvikle de teoretiske og praktiske prinsippene rundt dynamisk posisjonering (DP), i tillegg til doktorgraden. Han fikk etter hvert en sv\xc3\xa6rt sentral rolle i utforming av modellfors\xc3\xb8k, simulering og utvikling av algoritmer for DP-systemer. Teknisk Ukeblad omtalte i 2007 DP som Norges viktigste bidrag til verdens offshoreindustri, og da tidsskriftet i 2015 ba sine lesere stemme over den st\xc3\xb8rste ingeni\xc3\xb8rbragden siden andre verdenskrig, vant DP overlegent; teknologien som lar skip og plattformer st\xc3\xa5 stille p\xc3\xa5 havet uten \xc3\xa5 kaste anker._NEWLINE_Etter et forsknings\xc3\xa5r i USA, arbeidet S\xc3\xa6lid som dosent ved Institutt for teknisk kybernetikk ved NTH i perioden 1978\xe2\x80\x931982. \xc2\xa0Han har senere hatt tilknytning til instituttet som professor II, i perioden fra 1986 til han ble professor emeritus i 2013._NEWLINE_I 1983 ble han ansatt ved Kongsberg V\xc3\xa5penfabrikk. Der var han blant annet ansvarlig for utvikling av et nytt styringssystem for prosessindustrien: AIM._NEWLINE_I perioden 1989\xe2\x80\x931993 var han ansatt som avdelingsingeni\xc3\xb8r ved Norsk Hydros forskningssenter p\xc3\xa5 Her\xc3\xb8ya. Etter dette hadde han en tid sitt eget konsulentfirma, f\xc3\xb8r han, sammen med to andre, startet selskapet Prediktor.\n_START_SECTION_\nPrediktor\n_START_PARAGRAPH_\nI 1995 var han en av gr\xc3\xbcnderne bak den industrielle IT-bedriften Prediktor, et selskap som ble etablert med det m\xc3\xa5l \xc3\xa5 lage datasystemer og programvare for styring, overv\xc3\xa5kning, rapportering og optimalisering av operasjonell drift i produserende industri. Selskapet startet som en liten konsulentbedrift og har utviklet seg til \xc3\xa5 bli et av verdens ledende leverand\xc3\xb8r- og kompetansemilj\xc3\xb8er p\xc3\xa5 Manufacturing Execution Systems (MES). Per 2019 er han fortsatt aktiv i selskapet, som spesialr\xc3\xa5dgiver. _NEWLINE_i 2013 ble Prediktor Medical etablert, som et spin-off-selskap, for \xc3\xa5 arbeide med teknologioverf\xc3\xb8ring av en av Steinar S\xc3\xa6lids ideer, en b\xc3\xa6rbar \xc2\xabsmartklokke\xc2\xbb som skal kunne erstatte dagens system for m\xc3\xa5ling av blodverdier hos diabetikere. Istedenfor \xc3\xa5 f\xc3\xa5 en n\xc3\xa5l stukket inn under huden, kan verdiene leses av p\xc3\xa5 den nye \xc2\xabglukose-smartklokken\xc2\xbb, som per 2019 er under uttesting.'